Kristian Pihl Lorentzen (V), 2014-05-08:
Tak for det.
Spørgsmålet om cabotagekørsel med lastbiler fylder jo fortsat meget i medierne, specielt i transportmedierne, og det er selvfølgelig også en sag, der interesserer mange danske vognmænd og danske chauffører.
Og derfor fortjener spørgsmålet naturligvis politisk fokus.
Af hensyn til de mange tilhørere, og da det er et lidt teknisk område, vil jeg lige for god ordens skyld definere begrebet cabotagekørsel.
Cabotagekørsel er indenrigstransport i et andet land end det, hvor transportøren hører hjemme.
Det er f.eks., når en dansk vognmand transporterer gods imellem München og Hamborg, eller når en tysk vognmand transporterer gods imellem Aarhus og Slagelse.
Cabotagekørsel reguleres på EU-niveau af en EU-forordning, der tillader, at en udenlandsk lastvogn kan udføre tre cabotagekørsler inden for 7 dage uden at være omfattet af de danske krav i godskørselsloven om, at ansatte chauffører skal have løn- og arbejdsvilkår efter danske overenskomster.
Hvor meget cabotagekørsel er der så egentlig?
En gang imellem, når man hører debatten, virker det, som om mere end halvdelen af kørslen her i Danmark er cabotagekørsel.
De seneste valide tal, vi har, er fra 2012.
Det er bare lige for at sætte det i relief.
Dertil kan selvfølgelig komme noget ulovlig cabotage, som man ikke har styr på, og det er det, vi skal sætte ind over for.
Med det her beslutningsforslag ønsker Enhedslisten, at cabotagekørsel skal registreres i det såkaldte RUT-register, Registeret for Udenlandske Tjenesteydere, og det kan Venstre ikke støtte, for det rammer simpelt hen ikke skiven.
Der er ingen, der bliver rigere af meradministration, tværtimod.
For det andet er forslaget i strid med EU-forordningen for cabotagekørsel, og danske vognmænd og chauffører får ikke gavn af, at vi går dansk enegang.
Hvis reglerne skal ændres, skal det ske på EU-niveau og ikke ensidigt i Danmark, for det er fællesregler.
Der er tale om en grænseoverskridende aktivitet, og derfor er det til gavn for en lille nation som Danmark, at vi har fælles regler, ellers bliver vi trynet af de store i det lange løb.
Det hører med til historien.
Det tredje, og det er måske det vigtigste argument, er, at hvis vi pålægger, at cabotagekørsel skal ind i RUT-registeret, styrker det jo ikke kontrollen med ulovlig cabotage.
Det fremgår jo tydeligt af et brev, som Transportministeriet sendte til Beskæftigelsesministeriet for 3 år siden, hvor man peger på, at RUT-registeret følger virksomheden og den ansatte, altså chaufføren, hvorimod cabotagekørsel følger lastbilen.
Derfor kan det ikke bruges til en styrket kontrol med ulovlig cabotage.
Derimod kan vi glæde os over, og det glæder Venstre sig meget over, at der er taget en lang række initiativer til bekæmpelse af ulovlig cabotage.
Lad mig nævne følgende: Vi har sammen styrket politiets indsats med vejkontroller, så de nu er langt mere effektive; der er en lang større risiko for at støde ind i en vejkontrol, og det er begyndt at rygtes ude i Europa.
Vi har forhøjet bødetaksterne for ulovlig cabotage.
Vi har givet politiet mulighed for at tilbageholde trækkeren, indtil en bøde for ulovlig cabotage er betalt.
Senest har transportministeren – og ros for det – lyttet til Venstres forslag om at opsætte kameraer ved grænserne, således at vi kan styrke kontrollen med ulovlig cabotage, og samtidig får vi sat en kæp i hjulet for, at man glemmer at betale vejbenyttelsesafgiften for at køre på danske veje.
Det er også noget, der giver unfair konkurrence.
Vi får også sat en kæp i hjulet for det snyd, der har fundet sted, og som blev afsløret i tv forleden, med, at man laver falske logbøger og skriver, at man skal en tur til Hamborg i stedet for Holstebro, og så kan man få nogle skattefradrag osv.
Det får vi også bremset med disse kameraer.
Så det er en rigtig god idé, og konklusionen er, at vi har gjort rigtig meget for at bekæmpe ulovlig cabotage, og det er vi glade for.
Venstre ønsker en effektiv transport i Danmark og i Europa, som forudsætning for vækst og jobskabelse.
Vi kræver også, at transport foregår på fair og lige vilkår, så ingen skaffer sig fordele ved at snyde på vægten.
Derfor skal vi have nedkæmpet ulovlig cabotage.
Men vi skal samtidig acceptere lovlig cabotage, der jo bidrager til at øge produktiviteten og til at forbedre miljøet, ved at man kan få mindre tomgangskørsel, og det sidste her er jo noget, som jeg går ud fra at bl.a. Enhedslisten er glad for.